Zagreb, 18. prosinca 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa** **dužnosnika Darka Horvata, ministra prostornog uređenja, graditeljstva i državne imovine,** na 108. sjednici, održanoj 18. prosinca 2020., donosi sljedeću

**ODLUKU**

**Postupak za odlučivanje o sukobu interesa protiv dužnosnika Darka Horvata, ministra prostornog uređenja, graditeljstva i državne imovine, neće se pokrenuti, obzirom da iz pribavljene dokumentacije i podataka ne proizlazi da bi dužnosnik davanjem izjava u obnašanju dužnosti ministra gospodarstva dana 23. svibnja 2019. prilikom primopredaje polarnog kruzera Hondius, izrađenog od strane trgovačkog društva Brodograđevna industrija Split d.d., postupao suprotno načelima obnašanja javnih dužnosti propisanih člankom 5. stavkom ZSSI-a.**

Obrazloženje

U Povjerenstvu je dana 28. svibnja 2019.g. zaprimljena anonimna prijava mogućeg sukoba interesa podnesena protiv dužnosnika Darka Horvata, ministra prostornog uređenja, graditeljstva i državne imovine, povodom koje se vodi predmet P-184/19.

U navedenoj prijavi u bitnome se navodi da je **dužnosnik Darko Horvat** 23. svibnja 2019., **prilikom primopredaje broda Hondius za navodnog vlasnika iz Kraljevine Nizozemske, naglasio u medijima da je brod za nizozemskog naručitelja uspješno izrađen u Brodosplitu te da je isti naručitelj naručio još jedan isti brod. Prijavitelj ističe da se radi o neistinitim podatcima, jer je vlasnik tog brod društvo Polar Expeditions Inc. sa Maršalskih otoka u vlasništvu Tomislava Debeljaka, čime je obmanuo javnost i postupio nečasno, neodgovorno i nevjerodostojno.**

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Darko Horvat obnašao dužnost zastupnika u Hrvatskom saboru od 28. prosinca 2015. do 22. siječnje 2016., dužnost ministra poduzetništva i obrta od 22. siječnje 2016. do 19. listopada 2016., dužnost zastupnika u Hrvatskom saboru od 27. listopada 2016. do 25. svibnja 2018., dužnost ministra gospodarstva, poduzetništva i obrta od do 25. svibnja 2018. do 22. srpnja 2020. te da obnaša dužnost ministraprostornog uređenja, graditeljstva i državne imovine od 23. srpnja 2020. do danas.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministru u Vladi) dužnosnici u smislu odredbi ZSSI-a, stoga je i dužnosnik Darko Horvat povodom obnašanja dužnosti ministra prostornog uređenja, graditeljstva i državne imovin**e** obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u dostupne javne registre, objavljene medijske članke koji se odnose na primopredaju polarnog kruzera „Hondius“ te je zatražilo očitovanje od nadležnog tijela.

U medijima je dana 23. svibnja 2019.g. objavljen tekst u kojem se navodi da je Brodosplit u ugovorenom roku isporučio polarni kruzer nizozemskom naručitelju Oceanwide Expeditions, a naručitelj je, zadovoljan kvalitetom i brzinom gradnje, naručio još jedan isti takav, čime je zadovoljna i Vlada Republike Hrvatske, kojoj će Brodosplit vratiti državno jamstvo od 36 milijuna eura. Nadalje se navodi da je Wijnand van Gessel, vlasnik nizozemske kompanije Oceanwide Expeditions, izjavio da je ovo jedan od prvih brodova koji je isporučen u ugovoren roku te da su zadovoljni brzinom gradnje i kvalitetom. Navodi se i da je nizozemska kompanija prije tri godine Brodosplitu povjerila gradnju polarnog kruzera, a danas još jednoga, ukupne vrijednosti preko 100 milijuna eura, jer je potpisan ugovor o gradnji još jednog broda.

U tekstu se ističe da je vlasnik Brodosplita Tomislav Debeljak zadovoljan odrađenim poslom kao i novim ugovorom te da je iznimno ponosan jer je ovo jedan od najsofisticiranijih kruzera polarne klase, kao i da je novogradnjom privezanom na carinskom gatu u splitskoj gradskoj luci prošetao i dužnosnik Darko Horvat, ministar gospodarstva, koji je prisustvovao primopredaji i potpisivanju novoga ugovora u salonu polarnog kruzera Hondius. Citirana je njegova izjava da hrvatska brodogradnja ima perspektivu te da se izvršavanjem ugovornih obveza gradi povjerenje između naručitelja i isporučitelja kao i da svaki takav brod koji je uz državnu pomoć i državna jamstva isporučen na vrijeme otvara perspektivu izdavanja novih jamstva za brodograditelje. Navodi se dužnosnikova izjava da je Vlada Republike Hrvatske zbog nesmotrenih odluka i neispunjenih ugovora iz državnog proračuna pokrila jamstva ugovorenih, a neisporučenih brodova, u visini od preko tri milijarde kuna te da će Brodosplit nakon isporuke broda vratiti državno jamstvo od 36 milijuna eura. Dužnosnik je istaknuo da država mora poštivati model brodogradnje u kojem se grade sofisticirani brodovi koji se isporučuju na vrijeme, a kako bi država stala uz brodogradnju.

Istog dana na drugom portalu objavljen je tekst u kojem se navodi da je u splitskoj luci svečano isporučen novi polarni kruzer Hondius, izgrađen u Brodosplitu za nizozemskog naručitelja Oceanwide Expeditions, te je istodobno ugovorena izgradnja još jednoga. Ukupna vrijednost dvaju poslova kreće se nešto preko 100 milijuna eura, te da je ministar gospodarstva Darko Horvat bio optimističan jer je splitsko brodogradilište službeno vratilo državna jamstva u visini od 36 milijuna eura. U tekstu se citira izjava dužnosnika Darka Horvata da je brod isporučen na vrijeme, izgrađeno je povjerenje s naručiteljem, a državna jamstva su vraćena i više ne predstavljaju prijetnju za proračun, čime se otvara perspektiva izdavanja jamstava za nove poslove.

U **vidom u podatke sudskog registra nadležnog Trgovačkog suda u Splitu, utvrđeno je da je trgovačko društvo BRODOSPLIT-HOLDING, matični broje subjekta: 060300035,**  dana 28. studenoga 2017. brisan iz sudskog registra.

**Uvidom u podatke sudskog registra nadležnog Trgovačkog suda u Splitu, utvrđeno je da je pod matičnim brojem subjekta: 060175040 upisano trgovačko društvo BRODOGRAĐEVNA INDUSTRIJA SPLIT d.d., u kojem Tomislav Debeljak obavlja funkciju predsjednika Uprave.**

Uvidom u Godišnje izvješće za grupu **BRODOGRAĐEVNA INDUSTRIJA SPLIT od 31. prosinca 2017.g. (str. 9.) utvrđeno je da je vlasnik 99% dionica tog trgovačkog društva drugo trgovačko društvo, DIV BRODOGRADNJA d.o.o., matični broj subjekta 080812968, za koje je trgovačko društvo uvidom u podatke Trgovačkog suda u Zagrebu utvrđeno** da u njemu Tomislav Debeljak obavlja funkciju direktora te da je **jedini imatelj poslovnih udjela u istom trgovačko društvo** DIV GRUPA d.o.o., matični broj subjekta 080127368.

U**vidom u podatke sudskog registra nadležnog Trgovačkog suda u Zagrebu, utvrđeno je da je** Tomislav Debeljak jedan od tri imatelja u trgovačkom društvu DIV GRUPA d.o.o., matični broj subjekta 080127368 u kojem ujedno obavlja **funkciju predsjednika Uprave**

Stoga je povodom navedenih članaka, a u kontekstu provjere osnovanosti i vjerodostojnosti navoda prijave, Povjerenstvo dopisom Broj: 711-I-1463-P-184-19/20-02-17 od 15. listopada 2020. od Ministarstva gospodarstva i održivog razvoja zatražilo očitovanje na okolnost kome je, kao naručitelju broda, dano jamstvo u visini od 36.000.000,00 kn za polarni kruzer „Hondius“, koji je izgrađen od strane trgovačkog društva Brodograđevna industrija Split d.d., OIB 18556905592 i tko je o tome odlučio, sa pozivom na dostavu ugovora o jamstvu za navedeni iznos.

Ministarstvo gospodarstva i održivog razvoja očitovalo se dopisom, KLASA: 310-01/20-02/138, URBROJ: 526-03-02/1-20-2 od 29. listopada 2020. u kojem se navodi da je Vlada Republike Hrvatske na 43. sjednici održanoj 21. lipnja 2017. godine donijela Odluku o davanju državnih jamstva u iznosu od 36 milijuna eura u korist Hrvatske banke za obnovu i razvitak i/ili drugih poslovnih banaka u zemlji i/ili inozemstvu za osiguranje izdavanja izravnih i/ili neizravnih bankarskih garancija radi osiguranja avansnih uplata kupca broda Nov.484, Polar Expeditions Inc, Marshall Islands, čiju je gradnju s kupcem broda ugovorilo društvo Brodosplit — Holding d.o.o., Split.

Nadalje se navodi da, sukladno istoj Odluci Vlade Republike Hrvatske, Ministarstvo gospodarstva i održivog razvoj nije ovlašteno za potpisivanje ugovora, već je to bilo u nadležnosti Ministarstva financija.

Člankom 5. stavkom 1. ZSSI-a propisano je da dužnosnici u obnašanju javnih dužnosti postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. navedenog članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

U konkretnome slučaju utvrđeno je da je Vlada Republike Hrvatske na 43. sjednici od 21. lipnja 2017. donijela Odluku o davanju državnih jamstava u iznosu od 36 milijuna eura kojom je omogućena izgradnja polarnog kruzera od strane trgovačkog društva Brodograđevna industrija Split d.d., Temeljem odobrenog državnog jamstva sklopljen je pravni posao izgradnje polarnog kruzera, isti je izgrađen i u roku isporučen naručitelju, a zbog čega je navedeno državno jamstvo prestalo.

Prema podacima sudskog registra, trgovačko društvo Brodograđevna industrija Split d.d. u vlasništvu je drugog trgovačkog društva u kojem je jedan od tri imatelja poslovnih udjela Tomislav Debeljak, koji u istima ujedno obavlja funkcije direktora obavlja Tomislav Debeljak.

Obzirom da je dužnosnik u trenutku odlučivanja o davanju državnog jamstva obnašao dužnost zastupnika u Hrvatskom saboru, jer je na dužnost ministra gospodarstva, poduzetništva i obrta stupio dana 25. svibnja 2018., nije bio u prilici, kao član Vlade Republike Hrvatske odlučivati o davanju državnih jamstava, a niti potpisati ugovor o jamstvu, za što je bilo nadležno Ministarstvo financija.

Postupanje dužnosnika u odnosu na poslovne subjekte povezane s Tomislavom Debeljakom sa stajališta odredbi ZSSI-a može biti sporno ako se ukazuje na okolnosti koje bi upućivale na neku interesnu ili drugu osobnu povezanost između dužnosnika Darka Horvata i poduzetnika Tomislava Debeljaka.

Međutim, iz navoda prijave ne proizlaze takve okolnosti zbog kojih bi bila dovedena u sumnju nepristranost dužnosnika kada u obnašanju dužnosti ministra gospodarstva, poduzetništva i obrta poduzima radnje ili daje javne izjave o poslovnim i financijskim interesima trgovačkih društava u vlasništvu Tomislava Debeljaka vezanim za poslovne odnose koji ne bi mogli nastati bez odobrenog državnog jamstva. Dužnosnik je davao navedene izjave nakon ispunjenja ugovornih obveza od strane trgovačkog društva Brodograđevna industrija Split d.d. i održane primopredaje broda, a davanje izjave od strane dužnosnika može se sagledati u kontekstu da je isporukom kruzera prestala za državni proračun značajna financijska obveza.

U odnosu na dane izjave iste bi se mogle razmatrati u smislu moguće povrede ZSSI-a, ako bi bile povezane s nekim radnjama koje bi dužnosnik prethodno poduzimao u obnašanju dužnosti, odnosno u konkretnom slučaju u svezi s davanjem jamstva, ali dužnosnik u postupku odobravanja istih ni na koji način nije sudjelovao.

Što se tiče okolnosti pravne osobe kojoj su jamstva dana, proizlazi određena nepodudarnost između medijskih napisa o naručitelju broda, koji je naveden kao Oceanwide Expeditions i očitovanja dobivenog od Ministarstva gospodarstva i održivog razvoja, u kojem se navodi da je preuzimatelj polarnog kruzera društvo **Polar Expeditions Inc, međutim, s obzirom na prethodna utvrđenja, ne može se u kontekstu ZSSI-a u odnosu na dužnosnika to smatrati pravno relevantnim, a niti se može zaključiti da je sam dužnosnik bio upoznat s tom okolnošću.**

Stoga nije utvrđeno da bi dužnosnik Darko Horvat u obnašanju dužnosti ministra gospodarstva, poduzetništva i obrta davanjem izjava dana 23. svibnja 2019. prilikom primopredaje polarnog kruzera, izrađenog od strane **trgovačkog društva Brodograđevna industrija Split d.d.,** čija je narudžba realizirana odobrenjem državnih jamstva Vlada Republike Hrvatske u iznosu od 36 milijuna eura, postupio suprotno načelima obnašanja javnih dužnosti propisanih člankom 5. stavkom ZSSI-a te se postupak protiv njega neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Darko Horvat elektronička dostava
2. Objava na internetskoj stranici Povjerenstva
3. Pismohrana